b'\n_START_ARTICLE_\nCiklus se\xc4\x8dnine\n_START_PARAGRAPH_\nCiklus se\xc4\x8dnine je skupina biokemi\xc4\x8dnih reakcij v organizmu sesalcev, s katerimi se du\xc5\xa1ik vsebujo\xc4\x8di razpadni produkti, zlasti amonijak, pretvorijo v se\xc4\x8dnino. Slednja nato zapusti telo s se\xc4\x8dem. Pri pti\xc4\x8dih in nekaterih ku\xc5\xa1\xc4\x8darjih se amonijak pretvori v se\xc4\x8dno kislino, medtem ko se pri ribah amonijak neposredno z osmozo izlo\xc4\x8di iz organizma skozi ko\xc5\xbeo.\n_START_SECTION_\nFunkcija\n_START_PARAGRAPH_\nAmonijak je za organizem toksi\xc4\x8dna spojina in ga ne more dovolj hitro izlo\xc4\x8diti v tak\xc5\xa1ni obliki. Se\xc4\x8dnina in tudi se\xc4\x8dna kislina sta bistveno manj toksi\xc4\x8dni spojini in pripravnej\xc5\xa1i za eliminacijo iz organizma. Do nezadostnega pretvarjanja amonijaka v se\xc4\x8dnino prihaja pri nekateril prirojenih presnovnih boleznih in pri jetrnih boleznih. Posledi\xc4\x8dno se v jetrih kopi\xc4\x8dijo du\xc5\xa1ikovi razpadni produkti (predvsem amonijak), kar vodi do hepati\xc4\x8dne encefalopatije.\n_START_SECTION_\nLokacija reakcij v organizmu\n_START_PARAGRAPH_\nCiklus se\xc4\x8dnine poteka pove\xc4\x8dini v jetrnih celicah (hepatocitih), v manj\xc5\xa1i meri tudi v ledvicah. Reakcije ciklusa potekajo deloma v mitohondrijih, deloma v celi\xc4\x8dnem citosolu. Za transport vmesnih produktov skozi celi\xc4\x8dne membrane so potrebni prena\xc5\xa1alci.\n_START_SECTION_\nReakcije v mitohondriju\n_START_PARAGRAPH_\nNa koncu kaskadne reakcije (v zgornji preglednici pod stopnjo 1) nastaja karbamoil-fosfat, ki vstopa v reakcije v citosolu. Ker ne obstaja prena\xc5\xa1alec za karbamoil-fosfat, ki bi le-tega izpljavljal iz mitohondrija v citosol, nastopi dodatna pretvorba karbamoil-fosfata z ornitinm v citrulin. Obe spojini sta neproteinogeni alfa-L-aminokislini, razlikujeta se v karbamatnem delu molekule in za obe spojini obstaja prena\xc5\xa1alec. Karbamoil-fosfat se defosforilira in se ve\xc5\xbee na ornitin, pri \xc4\x8demer nastaja citrulin. Reakcijo katalizira encim transkarbamoilaza. Citrulin se s pomo\xc4\x8djo prena\xc5\xa1alca (citrulin-translokaza) prenese v citosol.\n_START_SECTION_\nReakcije v citosolu\n_START_PARAGRAPH_\nCitrulin, ki se prenese v citosol, se ve\xc5\xbee na aspartat, pri \xc4\x8demer se porablja ATP. Nastane argininosukcinat. Reakcijo katalizira encim argininosukcinat-sintetaza. Iz argininosukcinata nastane z odcepitvijo fumarata arginin. Pri tem sodeluje encim argininosukcinat-liaza. V zadnji stopnji katalizira encim arginaza reakcijo arginina do ornitina ter se\xc4\x8dnine.'